HTC Desire

**HTC Desire** (også kjent som *HTC Bravo*) er en Android-basert mobiltelefon fra HTC, lansert i mars 2010.

Den har kapasitiv, AMOLED- eller SLCD-basert, multitouch-skjerm på 3,7 tommer. Menysystemet er HTCs egenutviklede brukergrensesnitt *Sense* (som ligger over Googles operativsystem Android). Kameraet er på 5 megapiksler, og har en LED-blits. HTC Desire har fått god kritikk og terningkast seks av flere nettsteder, deriblant vg.no, amobil.no og mobilen.no. Brukere av telefonen har imidlertid opplevd at alle lagrede SMS-er har forsvunnet, og i 2011 mente forbrukerrådet det var klanderverdig at HTC – til tross for at selskapet kjente til problemet – ikke hadde informert om feilen og tilbydt en backup-løsning.

HTC Desire kommer med Android versjon 2.1, men kan oppdateres til versjon 2.2 med HTCs eget grensesnitt Sense. Oppgraderingen ble gjort tilgjengelig sommeren 2010, og kan installeres via meny i telefonen.

HTC Desire Z er en i store trekk liknende mobil, men med et utfellbart tastatur. Den ble introdusert i Norge i november 2010.

## HTC Sense
HTCs egenutviklede grensesnitt for Android, inneholder flere funksjoner og applikasjoner som gir bedre brukervennlighet, og en bedre opplevelse
av telefonen. En av de mest omtalte applikasjonene som følger med Sense er *Friend Stream*, som samler og viser deg informasjon fra dine sosiale nettverk som Facebook og Twitter.
HTC Sense inneholder *Live Wallpapers* som i bunn og grunn er bakgrunner som beveger på seg, reagerer på berøring, eller gir deg informasjon. Dette er ikke noe HTC Sense er alene om, Googles Nexus One har også dette.

## Maskinvare
HTC Desire er en meget kraftig telefon, da den ved lanseringstidspunktet var flaggskipet til HTC. Den har blant annet en Snapdragon-prosessor på 1 GHz som gir telefonen nok kraft til å takle de fleste oppgaver uten problemer.

Telefonen var opprinnelig utstyrt med en kapasitiv skjerm basert på AMOLED ((Active-Matrix Organic Light-Emitting Diode), men senere har det blitt vanligere at den leveres med SLCD-skjerm (Super Liquid Crystal Diode) på grunn av knapphet på AMOLED.

HTC Desire har flere forskjellige sensorer, den har en G-sensor (akselerometer) som registrerer hvilken posisjon telefonen er i, dette brukes f.eks. når telefonen ringer og du løfter den opp, ringevolumet senkes da automatisk. G-sensoren blir også brukt i flere spill, som f.eks. «Teeter»-spillet som følger med mobilen.

En annen sensor er lysnivå-sensoren, som måler hvor sterkt lys det er utenfor telefonen. Dette brukes til å automatisk stille lysstyrken på telefonens skjerm etter lyset i omgivelsene. Denne sensoren brukes også til en snedig funksjon som gjør at når telefonen ringer, så kan du snu telefonen med skjermen ned, og lyden skrus av.

## Spesifikasjoner
* Skjerm: 3,7 tommer AMOLED eller SLCD
* Skjermoppløsning: 480 x 800
* Styring: kapasitiv berøringskjerm og optisk navigasjonstast
* Batteri: 1400 mAh
* Taletid: 400 minutter (GSM), 390 minutter (3G)
* Standbytid: 340 timer (GSM), 360 timer (3G)
* Kamera: 5 megapiksler, autofokus og blits
* GPS, Google Maps, HTC Footprints
* G-sensor, digitalt kompass
* FM radio
* 1 GHz Snapdragon prosessor
* RAM: 576 MB
* ROM: 512 MB
* Quadband GSM
* microSD minnekort, opptil 32 GB
* Operativsystem: Android 2.1 med HTC Sense 2.1
* WLAN (IEEE 802.11 b/g)
* Bluetooth 2.1 med EDR
* Micro-USB 2.0
* Størrelse: 119 mm (h), 60 mm (b) 11,9 mm (d)
* Vekt: 135 g med batteri

## Referanser




## Eksterne lenker
* 
* HTC produktside
* Test av HTC Desire av mobilen.no
* Test av HTC Desire av amobil.no